b'\n_START_ARTICLE_\nSimi Valley\n_START_SECTION_\nHistoria\n_START_PARAGRAPH_\nSimi Valley oli aikoinaan chumash-intiaanien asuttama, ja n\xc3\xa4m\xc3\xa4 el\xc3\xa4ttiv\xc3\xa4t itsens\xc3\xa4 p\xc3\xa4\xc3\xa4asiassa ker\xc3\xa4ilyll\xc3\xa4 ja mets\xc3\xa4styksell\xc3\xa4. Chumashit olivat yksi Kalifornian kehittyneimmist\xc3\xa4 intiaaniheimoista, mist\xc3\xa4 kertovat lukuisat kehittyneet luolamaalaukset. My\xc3\xb6s kehittyneit\xc3\xa4 kanootteja on ollut k\xc3\xa4yt\xc3\xb6ss\xc3\xa4. Espanjalaiset pitiv\xc3\xa4t chumasheja kehittyneimp\xc3\xa4n\xc3\xa4 intiaaniheimona._NEWLINE_El Rancho Simi oli espanjalaisten ensimm\xc3\xa4inen siirtomaa-alue Los Angelesin pohjoispuolella, ja vuonna 1795 se p\xc3\xa4\xc3\xa4tyi Santiago Pico -nimiselle ylimykselle kumppaneineen Meksikon itsen\xc3\xa4istytty\xc3\xa4 Espanjasta. T\xc3\xa4rkein henkil\xc3\xb6 El Rancho Simin aikana oli kuitenkin Santa Barbaran presidion eli linnoituksen kapteeni Don Jose de la Guerra y Noriega, joka omisti seudulla suuria maa-alueita._NEWLINE_1860- ja 1870-luvuilla alueelle saapui muutamia yhdysvaltalaisia, jotka jatkoivat espanjalaisten karjankasvatusta sek\xc3\xa4 alkoivat viljell\xc3\xa4 maata. Pian siirtolaisia tuli lis\xc3\xa4\xc3\xa4, ja nopeasti alueelle nousi muun muassa vesilaitos ja hotelli palvelemaan siirtolaisia._NEWLINE_Simi Valley on kasvanut voimakkaasti 1900-luvulla, erityisesti keskiluokan pakona esikaupunkeihin tunnettu ilmi\xc3\xb6 on tuonut huomattavasti ihmisi\xc3\xa4 rauhalliseen ja v\xc3\xa4lj\xc3\xa4\xc3\xa4n Simi Valleyhin._NEWLINE_Vuosina 1974\xe2\x80\x931983 kaupungin ymp\xc3\xa4rist\xc3\xb6ss\xc3\xa4 sijaitsevalla Big Sky Movie Ranchin maisema-alueella kuvattiin Michael Landonin suosittua televisiosarjaa Pieni talo preerialla. Sarjan j\xc3\xa4\xc3\xa4hyv\xc3\xa4isjaksossa koko Walnut Groven kaupunki r\xc3\xa4j\xc3\xa4ytet\xc3\xa4\xc3\xa4n palasiksi, ja ainoastaan kirkon ja itse \xe2\x80\x9dpienen talon\xe2\x80\x9d lavasteet s\xc3\xa4ilytettiin. Pieni talo oli pitk\xc3\xa4\xc3\xa4n suosittu turistikohde, mutta se tuhoutui lokakuussa 2003 seudulla riehuneissa maastopaloissa._NEWLINE_Kaupunkia ovat vaivanneet s\xc3\xa4\xc3\xa4nn\xc3\xb6lliset maastopalot kuivilla kukkuloilla, mutta erityisen huonoa julkisuutta se sai marraskuussa 1991 Rodney Kingin tapauksessa. Los Angelesin poliisi ajoi takaa mustaa rattijuoppoa Rodney Kingi\xc3\xa4, ja takaa-ajo p\xc3\xa4\xc3\xa4ttyi Simi Valleyhin, jossa valkoiset poliisit pahoinpiteliv\xc3\xa4t Kingi\xc3\xa4 vakavasti. Tapaus saatiin videolle, jonka julkaisu aiheutti suuria rotumellakoita koko maassa.\n_START_SECTION_\nV\xc3\xa4est\xc3\xb6\n_START_PARAGRAPH_\nUS Census Bureaun mukaan kaupungin asukasluku oli vuonna 2004 199\xc2\xa0987, mutta muut tiedot ovat vuodelta 2000. N\xc3\xa4iss\xc3\xa4 mainitaan kotitalouksien m\xc3\xa4\xc3\xa4r\xc3\xa4ksi 36\xc2\xa0412. Kotitalouksista 42,5 prosentissa on alle 18-vuotiaita lapsia. Rotujen osuudet ovat seuraavat: europidej\xc3\xa4 81,33 prosenttia, negridej\xc3\xa4 1,26 prosenttia, intiaaneja 0,70 prosenttia ja aasialaisia 6,33 prosenttia. 16,82 prosenttia on mink\xc3\xa4 tahansa rotujen latinoja. Miesten osuus on 49,5 ja naisten 50,5 prosenttia. Alaik\xc3\xa4isten osuus on 28,4 prosenttia.\n_START_SECTION_\nTalous\n_START_PARAGRAPH_\nSimi Valleyn eniten ty\xc3\xb6llist\xc3\xa4v\xc3\xa4 ala on palvelusektori. Kaupungissa on my\xc3\xb6s jonkin verran teollisuutta. T\xc3\xa4rkein teollisuusala on konepajateollisuus, jota edustaa 69 yrityst\xc3\xa4. Toisena on metalliteollisuus 51 yrityksell\xc3\xa4, muita aloja ovat puu-, muovi-, elintarvike- ja tekstiiliteollisuus. Saksalaisella autonvalmistajalla Volkswagenilla on kaupungissa suuri teollisuuskompleksi._NEWLINE_Kotitalouksien keskim\xc3\xa4\xc3\xa4r\xc3\xa4iset vuositulot ovat 70\xc2\xa0370 dollaria vuodessa, joka on noin 72 prosenttia enemm\xc3\xa4n kuin Yhdysvalloissa keskim\xc3\xa4\xc3\xa4rin.'